ANC-LP dreig om joernalis te skietDie ANC-LP Boy Mamabolo. (Foto: Twitter) Die ANC het die gedrag van een van sy parlementslede ten sterkste veroordeel nadat die LP ŉ joernalis gevloek en gedreig het om hom te skiet. Die telefoonoproep tussen ANC-LP Boy Mamabolo en die joernalis Ngwako Malatji is opgeneem en bevestig Mamabolo se uitlatings. Malatji, ŉ joernalis by Sunday World, het intussen ŉ aanklag van intimidasie teen Mamabolo aanhangig gemaak. Die koerant het die opname van die gesprek op sy webtuiste beskikbaar gemaak. “Die ANC vind hierdie optrede onaanvaarbaar en strydig met die waardes van die organisasie. Hierdie gedrag is ook nie in ooreenstemming met wat van ’n openbare verteenwoordiger verwag word nie,” het Pule Mabe, nasionale ANC-woordvoerder, gesê. Die party het gesê die intimidasie van joernaliste kan nie in ŉ demokrasie geduld word nie. “Joernaliste kan nie beledig en gedreig word net omdat hulle hul werk doen nie.” Volgens Mabe moet die reg sy gang gaan. Die toepaslike strukture van die ANC sal Mamabolo se optrede ondersoek en die nodige stappe doen. “Die ANC is van mening dat ’n vry en robuuste media die lewensbloed van ons grondwetlike demokrasie is. Mediavryheid is vir die ANC heilig en ons sal voortgaan om die media se reg om sonder vrees of guns verslag te doen, verdedig.” Dis nie die eerste keer dat Mamabolo in die sop is oor sy uitlatings nie. Hy het tydens die staatsrede vir EFF-leier Julius Malema daarvan beskuldig dat hy sy vrou mishandel. Malema het die hof genader en skadevergoeding van R2 miljoen van Mamabolo geëis. Die twee partye het ŉ skikking bereik waarvolgens Mamabolo ŉ verskoning moes uitreik en Malema se regskoste moes betaal. Die Suid-Afrikaanse nasionale redakteursforum (Sanef) het Mamabolo intussen veroordeel vir sy jongste uitlatings. “Sanef vind hierdie dreigemente uiters ontstellend. Sulke dreigemente het geen plek in ’n demokratiese samelewing nie en beklemtoon die risiko’s wat joernaliste in die gesig staar wanneer hulle die aktiwiteite van politici op alle vlakke, insluitend takke, streke en provinsies, dek.”